Panama-skrásetti bulkarin, Navios Amaryllis, stendur á korallrivinum. Skiparin á supramax bulkaranum, Navios Amaryllis, sum strandaði á einum korallrivvi við Maldivurnar hósdagin í farnu viku, fær skylduna fyri óhappið. Tað boðar ferðslumálaráðið á Maldivunum frá. Varaflutningsmálaráðharrin, Hamad Abdul Ghanee, segði á einum tíðindafundi við miðlar á staðnum sunnudagin, at skiparin boðaði ikki vaktar- og bjargingarmyndugleikunum frá, tá skipið fekk maskintrupulleikar og seinni rendi upp á korallrivið. “ Vit eru vorðin varug við, at eingin fráboðan um maskintrupulleikar kom frá Navios Amaryllis. Skiparin lat heldur ikki akkerini falla, sum vanligt er í slíkum føri, og hann bað heldur ikki um hjálp, tá manningin varnaðist maskintrupulleikarnar,” segði Hamad Abdul Ghanee á tíðindafundinum. Umhvørvismyndugleikarnir á staðnum óttast, at 58.700 dwt stóra skipið hevur gjørt stóran skaða á korallrivið. Navios Amaryllis var á veg úr India til Suðurafrika við 19 av manningini, sum allir vóru av Filipsoyggjum. Eingin teirra fekk mein av hendingini.